Document ID: /roh_data/filtered/fineweb-2-filterrobots_roh.jsonl.gz/59074

En l'istorgia da musica sa mussa il plaschair da Nadal betg mo a moda quieta e pensiva mabain er festiv, schizunt pompus. En il center da l'emissiun stat d'ina vart in concert da Nadal dal WDR Rundfunkchor & Sinfonieorchester e da l'autra vart in oratori pauc enconuschent.
Joy to the World
En il center dal program dal WDR Rundfunkchor stat la «connection» britannic-tudestga, vitiers datti musica da Nadal ord la Svezia, dals Stadis Unids e schizunt da la Caribica. Igl è ina buna maschaida da chanzuns enconuschentas da Johann Sebastian Bach, Georg Friedrich Händel e John Rutter ed ovras main enconuschentas da Errollyn Wallen, Jan Sandström u Morten Lauridsen. La registraziun è in concert live dal WDR Rundfunkchor (in chor da 40 chantaduras e chantadurs professiunals) e dal WDR Sinfonieorchester (fundà il 1947). Il concert dal 2021 ha dirigì Simon Halsey ch'è dapi il 2020 directur creativ per musica da chors e projects extraordinaris per il WDR Rundfunkchor.
Ein Weihnachtsoratorium
Gia durant il temp che Christoph Graupner (1683 – 1760) ha vivì ha el giudì gronda reputaziun. El era in contemporan da Bach, Telemann, Fasch ed auter. L'ovra da Graupner è voluminusa e cuntegn operas, concerts, suitas d'orchester, musica da chombra, ovras per clavazin e passa 1'400 cantatas. Ellas cumprovan sia forza da creativitad e la qualitad da sias ovras è permanentamain auta. En blers reguard represchenta Graupner la persunificaziun dal dirigent d'orchester (Kapellmeister) perfetg.
Graupner è naschì a Kirchberg, ha studegià a Leipzig e Hamburg ed è lura vegnì pladì dal cont Ernst-Ludwig von Hessen-Darmstadt sco dirigent d'orchester. A Darmstadt è Graupner stà fidaivel fin sia mort. Cun bunamain 70 onns ha el scrit la cantata da Nadal «Jauchzet dem Herrn», e malgrà ch'el ha fin lura scrit gia passa 1'400 cantatas ed è tuttina plain energia ed inspiraziun en ses stil frestg e modern. El merita dapli reputaziun e sia musica pudess esser pli preschenta en concerts da musica da barock.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.